લાખે ૩.૫ વ્યક્તિને જે રોગ થાય છે તે મલ્ટીપલ સ્કલરોસીસ છે. એટલે કે બહુ જ અસામાન્ય ગણાતા, કયારેક જ, કોઇકને જ થતા આ રોગથી સેમસંગમાં ચાર કામદારો પીડાતા જોવા મળ્યા તે વાતને ધ્યાનમાં રાખી કોર્ટે કામદારોની તરફેણમાં ચુકાદો આપ્યો. આ કંપનીના એલસીડી મોનીટરનું ઉત્પાદન કરતા ગીહેઉન્ગ શહેરમાં આવેલ એકમમાં કામ કરવા ૧૭ વર્ષની ઉંમરે ૧૯૯૭માં કીમ સીઓન જોડાઇ. ત્રણ વર્ષ સુધી તેણે પ્રોડકશન લાઇન પર કામ કર્યું. પછી માર્ચ ૨૦૦૦માં તે બીમાર થઇ અને ત્રણ મહીના પછી તેણે નોકરી છોડી દીધી. કોરિયાની કોરિયા વર્કર્સ કોમ્પેનસેશન એન્ડ વેલ્ફેર સર્વિસ સમક્ષ ૨૦૧૩માં એણે પોતાની બીમારી કામને કારણે થઇ હોવાનું જણાવી વળતર માટે દાવો કર્યો. પણ એમણે દાવો સ્વીકાર્યો નહી. તેણે આ નિર્ણયને કોર્ટમાં પડકાર્યો. ૧૦ ફેબ્રુઆરીએ આપેલા ચુકાદામાં કોર્ટે આ બિમારી વ્યવસાયજન્ય હોવાનું જાહેર કર્યું. સેમસંગની એલસીડી લાઇન પર કામ કરતા કામદારોમાં વ્યાવસાયિક રોગનો આ પ્રથમ કિસ્સો છે. વળી અત્યંત વિરલ ગણાતો આ રોગ કામને કારણે થયો હોવાનું પણ આ પહેલીવાર સ્વીકારાયું છે. કોર્ટે પોતાના ચુકાદામાં જણાવ્યું કે,“કીમ એસીટોન જેવા કાર્બનીક દ્રાવકના સંપર્કમાં આવતી હતી; તે રાતપાળી સહિત પાળીમાં કામ કરતી હતી; એ પણ ૨૦ વર્ષની ઉંમર પહેલાં; રાતપાળીમાં એ એવી જગ્યાએ કામ કરતી હતી જયાં હવાની અવરજવર નબળી હતી; તેને પુરતા પ્રમાણમાં અલ્ટ્રાવયોલેટ કીરણો (જે સુર્યના તડકામાં હોય છે.) મળતા ન હતા; આ તમામ કારણોસર તે આ રોગનો ભોગ બની હોય અથવા રોગ વકર્યો તેમ જણાય છે.” આ ઉપરાંત કોર્ટે નોંધ્યું કે સેમસંગ ઇલેકટ્રોનીકસના કામદારો પૈકી ચાર જવલ્લેજ જોવા મળતા આ રોગનો ભોગ બન્યા છે. આ રોગનો થવાનો જે (પ્રીવેલન્સ) સ્ટાન્ડર્ડ દર છે તે કરતાં આ પ્રમાણ ઘણું વધારે છે. કામના વાતાવરણ સિવાય અન્ય કોઇ જોખમ કીમના જીવનમાં જણાયા નથી જે કારણે આ રોગ થઇ શકે. જે કંપનીઓ સેમસંગને રસાયણો પૂરા પાડતી હતી તેમણે જણાવ્યું નથી કે કયા રસાયણો હતા. કોર્ટે વારંવાર માગણી કર્યા છતાં તેઓ આ માહિતી પૂરી પાડવામાં નિષ્ફળ ગયા. વળી મજુર મંત્રાલયે વ્યાવસાયિક ગુપ્તતાને બહાને સેમસંગની એલસીડી ફેકટરીના કામદારોના નિદાનની માહિતી પૂરી પાડી નહી. બાનોલીમ નામની આ વિષય પર કામદારો સાથે કામ કરતી સંસ્થાના વકીલ લીમ જા વુને માહિતી આપતાં કહ્યું કે, “કોર્ટે એમ પણ કહ્યું કે ફરિયાદીના કામના વાતાવરણ અંગે કંપનીએ સંબંધિત દસ્તાવેજો પૂરા પાડયા ન હોવાને કારણે કોર્ટને કામના વાતાવરણ વિષે પૂરતી માહિતી ન મળી તે માટે કંપની જવાબદાર છે. કંપનીએ આ બાબત પૂરતી તપાસ કરી નહી હોય તેમ જણાય છે.” ફરિયાદી વતી લીમ આ દાવામાં હાજર રહ્યા હતા. સંસ્થા સાથેની વાટાઘાટો ભાંગી પડયા બાદ સેમસંગે પોતાની જાતે જ વળતર માટેના ધોરણો નકકી કર્યા હતા. આ ધોરણો મુજબ મલ્ટીપલ સ્કલરોસીસ રોગને એણે ત્રીજી કેટેગરીમાં મુકયો હતો જે માટે બહુ ઓછા વળતરની એણે જોગવાઇ કરી હતી. કીમને આંખે ઓછું દેખાય છે અને તેના પગના સાંધાને નુકસાન થયું છે અને તેના ઘૂંટણના હાડકામાં પણ નુકસાન થયું છે. તેણે સેમસંગ દ્વારા નકકી થયેલા ધોરણ અનુસાર વળતર સ્વીકારવાનો અને કંપની સાથે આ બાબતે સમાધાન કરવાનો ઇન્કાર કર્યો અને કોર્ટે ચડવાનું નકકી કર્યું.